Plato kry kompetisie in verkiesingGrant Haskin, ACDP-kouskusvoorsitter in die Kaapse stadsraad, sê hy kan vrede in die DA-koukus herstel. Foto: Facebook Teen alle verwagtinge in sal die DA se Dan Plato nie die enigste kandidaat wees wanneer Kaapse stadsraadslede Dinsdag vir ŉ nuwe burgemeester stem nie. Patricia de Lille het einde verlede maand eindelik as die Moederstad se burgemeester bedank nadat sy nog tot die einde van haar onstuimige ampstermyn gedreig het om nie die tuig neer te lê nie. Die ACDP het Maandag gesê die party sal Grant Haskin voorstel as kandidaat vir die burgemeesterskap wanneer Dinsdag vir De Lille se opvolger gestem word, berig EWN. Haskin, die ACDP se koukusleier in die stadsraad, sê sy party meen Plato kan nie die DA-koukus saamsnoer nie, want hy is self deel van een van die faksies. “Dis die dringendste prioriteit,” het Haskin gesê, “maar ons glo nie hy sal veel sukses behaal om die koukus te verenig nie.” Volgens hom is ŉ verenigde DA-koukus ŉ voorvereiste vir vooruitgang in die Moederstad en is dit ál hoe die stad sy wêreldrangstatus kan herwin. De Lille en nog agt DA-raadslede het uit die party bedank. Haskin, wat van 2007 tot 2009 Kaapstad se onderburgemeester was, sê die DA respekteer die ACDP, wat hy as “vredemakers” beskryf.